b'\n_START_ARTICLE_\nJanez Drnov\xc5\xa1ek\n_START_SECTION_\nZasebno \xc5\xbeivljenje\n_START_PARAGRAPH_\nKot mlad ekonomist se je takoj po opravljeni diplomi leta 1973 zaposlil v podjetju IGM Zagorje in leta 1981 magistriral na temo analize organizacijskega razvoja tipi\xc4\x8dnega gradbenega podjetja. V za\xc4\x8detku 80. let 20. stoletja je bil zaposlen kot direktor Ljubljanske banke v Trbovljah. Eno leto je slu\xc5\xbeboval kot ekonomski svetovalec jugoslovanske ambasade v egiptovskem Kairu. Leta 1986 je na Univerzi v Mariboru doktoriral s temo Mednarodni denarni sklad in Jugoslavija._NEWLINE_Leta 1999 so mu odkrili raka na ledvicah, nakar so mu odstranili eno ledvico._NEWLINE_Decembra 2005 je potrdil, da ima poleg sina Ja\xc5\xa1e tudi izvenzakonsko h\xc4\x8der, skladateljico Nano Forte._NEWLINE_17. januarja 2006 je v intervjuju za hrva\xc5\xa1ki \xc4\x8dasnik Nacional izjavil, da so mu leta 2001 odkrili novonastale metastaze na plju\xc4\x8dih, pozneje pa \xc5\xa1e na jetrih; proti raku se je do januarja 2004 boril z alternativno medicino ter se pred tem predvsem iz zdravstvenih razlogov odrekel u\xc5\xbeivanju mesa (bil je namre\xc4\x8d vegetarijanec), nato pa opustil vsakr\xc5\xa1no zdravljenje, kar je spro\xc5\xbeilo javno debato o odgovornosti politikov do svojega zdravja. Na koncu je 25. oktobra 2007 ob otvoritvi novega Onkolo\xc5\xa1kega in\xc5\xa1tituta v Ljubljani dejal, da je onkolo\xc5\xa1ko zdravljenje raka edina u\xc4\x8dinkovita metoda.\n_START_SECTION_\nNotranja politika\n_START_PARAGRAPH_\nLeta 1986 je postal slovenski delegat Zbora republik in pokrajin SFRJ; to dol\xc5\xbenost je opravljal do leta 1989, ko je bil izvoljen za \xc4\x8dlana predsedstva SFRJ. 15. maja 1989 je postal tudi predsednik Predsedstva SFRJ; dol\xc5\xbenost predsednika je opravljal eno leto do 15. maja 1990._NEWLINE_1992 je postal predsednik stranke LDS, kar je ostal do 2003. Istega leta je postal tudi predsednik Vlade Republike Slovenije; ta polo\xc5\xbeaj je zasedal do 2002, razen z nekajmese\xc4\x8dno prekinitvijo za \xc4\x8dasa Bajukove vlade leta 2000._NEWLINE_1. decembra leta 2002 je bil izvoljen za predsednika republike Slovenije s predvidenim koncem mandata leta 2008. Marca 2004 je bil imenovan za \xc4\x8dastnega senatorja Evropske akademije znanosti in umetnosti._NEWLINE_30. januarja 2006 je po 14 letih formalno izstopil iz stranke LDS. Kot razlog je navedel, da se \xc5\xbeeli popolnoma posvetiti novoustanovljenemu civilno-dru\xc5\xbebenemu Gibanju za pravi\xc4\x8dnost in razvoj._NEWLINE_23. aprila 2007 je uradno sporo\xc4\x8dil, da se na naslednjih predsedni\xc5\xa1kih volitvah ne namerava potegovati za drugi mandat._NEWLINE_V letih 2003\xe2\x80\x932005 je organiziral deset Pogovorov o prihodnosti Slovenije pri predsedniku republike. Opredelil jih je kot:\xc2\xa0\xc2\xbb..vrsto razprav, ki jih bo spodbujal in moderiral predsednik republike s skupino slovenskih razumnikov.\xc2\xab\xc2\xa0namenjenih:\xc2\xa0\xc2\xbb...strate\xc5\xa1kim vpra\xc5\xa1anjem razvoja Slovenije v 21.stoletju.\xc2\xab\n_START_SECTION_\nZunanja politika\n_START_PARAGRAPH_\nOb sprejemu tajnika Svetega sede\xc5\xbea za odnose z dr\xc5\xbeavami aprila 2007, je  Drnov\xc5\xa1ek dejal, da je Ahtisaarijev na\xc4\x8drt najve\xc4\x8d, kar je lahko biv\xc5\xa1i finski predsednik ponudil sprtima stranema na Kosovu, vendar pa idealne re\xc5\xa1itve nakopi\xc4\x8denih problemov, ki bi bile sprejemljive za vse, o\xc4\x8ditno ni. Zato je pomembno, da mednarodna skupnost in politi\xc4\x8dno vodstvo Srbije podpreta na\xc4\x8drt.\n_START_SECTION_\nSmrt\n_START_PARAGRAPH_\nJanez Drnov\xc5\xa1ek je umrl 23. februarja 2008 doma na Zaplani po dolgem boju z rakom. Umrl je teden dni po tem, ko se je 17. februarja 2008 v javnosti, na spletnih forumih in razli\xc4\x8dnih spletnih straneh pojavila nepreverljiva vest o njegovi smrti, ki je njegov kabinet ni komentiral._NEWLINE_Kmalu po smrti so njegovo telo upepelili. Pokopan je bil v o\xc5\xbejem dru\xc5\xbeinskem krogu, v Zagorju ob Savi.\n_START_SECTION_\nHumanitarna dejavnost\n_START_PARAGRAPH_\nJanez Drnov\xc5\xa1ek je bil pobudnik in predsednik Gibanja za pravi\xc4\x8dnost in razvoj.'